आब ओ अन्हरिया राइत कहाँ छै,
भूत देखि लोक पड़ाइत कहाँ छै।
 जिनगी सभक सुखी छै मुदा,
आब ओ ठहक्का सुनाइत कहाँ छै। ।
 आब ओ पूसक राइत कहाँ छै,
घूर तर लोक बतियाएत कहाँ छै।
 सुख सुविधा तँ बढ़ले जाइ छै,
मुँह पर मुश्की खेलाइत कहाँ छै। ।
 आब ओ अल्हुआ जनेर कहाँ छै,
मरुआ रोटि मरचाई कहाँ छै।
 नीक-निकुत सभक घर बनै छै,
मुदा केउ निरोग बुझाइत कहाँ छै। ।
 गाँती सँ जाड़ पराइत कहाँ छै,
तापैत रौद थड़थड़ाइत कहाँ छै।
 कपड़ा लत्ताक दिक्कत नहि छै,
मुदा वस्त्र ककरो सोहाइत कहाँ छै। ।
 दुख छोइड़ अड़जल सुख सभटा,
हौएल सभके संतोख कहाँ छै।
 पढ़ल लिखल नवका पीढ़ी मे,
लाज-लेहाज बुझाइत कहाँ छै। ।
 नोट :- अहि ठंडमे धधकैत हमर इ कविता केहन लागल से एक बेर अवश्य कहब। 